En stor gruppe forældre til børn i institutionen Stjernestunden har skrevet under på, at de er uenige i kommunens belutning om en lukning.

Børn, der havde brug for voksne, blev overset. Et barn har spist en masse håndsæbe, uden personalet opdagede det. Personale, der taler hårdt og nedladende til børnene. Det er nogle af de ting, der er observeret på den private institution Stjernestunden under Brønderslev Kommunes mange tilsyn de seneste par måneder. Stjernestunden, der både har 20 børnehavebørn og 16 vuggestuebørn, lukker fra fredag, da kommunen har valgt at trække tilladelsen til at drive daginstitution på stedet. Men en stor gruppe forældre er lodret uenige i afgørelsen - og kan ikke genkende billedet i tilsynsrapporterne. - Alle os forældre er dybt chokerede og berørte lige nu. Ingen af os har oplevet noget, der skulle nærme sig det i tilsynsrapporterne. Vi har ikke kunnet mærke det på vores børn, siger Simon Conradsen, der har to vuggestuebørn i Stjernestunden og er talsmand for forældregruppen. Det omvendte billede Gruppen af forældre med Simon Conradsen i spidsen overleverer nu et åbent brev til kommunen med deres opfattelse af situationen - og en underskriftindsamling, hvor 37 forældre indtil nu har skrevet under på at bevare Stjernestunden. - Vi er gået sammen og har formuleret et åbent brev med vores uforbeholdne støtte til lederen og personalet, siger Simon Conradsen. De har nemlig, modsat det tilsynet beretter, oplevet nærværende og støttende personale tage hånd om deres børn. - Vores børn stortrives der. Personalet er en del af familien, og det er virkelig tungt og hårdt at se personalegruppen og institutionslederen i denne situation. Lukningen kom vitterligt som et chok for os, siger Simon Conradsen. Bevidst om udfordringer Faderen siger dog, at forældrene har vidst besked om det skærpede tilsyn, og at Stjernestunden havde nogle udfordringer. - Vi har vidst, at det er institution med udviklingspotentiale, det er ikke nogen hemmelighed. Men vi er lodret uenige i konklusionen på tilsynsrapporten. Det kan vi ikke genkende. Ifølge Simon Conradsen havde forældrene et møde med kommunen onsdag, hvor de fik at vide, at børnene kan komme i samme institution i Brønderslev, hvilket han finder positivt. - Men det er en hård proces med at flytte børnene over i en anden institution. Underskriftindsamlingen kører til i morgen. Se forældrenes åbne brev herunder: